<classify> TUNZA misitu ikutunze ndiyo sentensi sahihi ya kuelezea faida za misitu katika maisha na umuhimu wa kuwapo hifadhi za mazingira ya asili zinazosimamiwa na Wakala wa Huduma za Misitu Tanzania TFS.Hifadhi za mazingira ya asili yaliyopo katika maeneo mbalimbali nchini, ni miongoni mwa vivutio vya utalii vinavyotegemewa katika kuingiza mapato ya serikali. Ndiyo maana serikali imekuwa ikihimiza kutunza misitu kwa kupanda miti na kutoikata hovyo kwa kuomba wadau mbalimbali kuunga mkono kampeni hiyo. Nelly Kazikazi ni balozi wa TFS katika suala zima la utunzaji wa mazingira na ni miongoni mwa wadau wanaoitikia hamasa ya serikali ya kutunza misitu.Nelly ambaye ni mrembo wa Tanzania katika nafasi ya pili, anahimiza vijana wenzake kushiriki utunzaji wa misitu akisisitiza umuhimu wa kuweka utaratibu wa kila mmoja kupanda misitu. Anasema vijana wanapaswa kutambua thamani ya misitu nchini na hivyo kushiriki kuilinda na wasijaribu kudharau kwani thamani yake kwa taifa ni kubwa. Tuwe na uaminifu kwa kupanda miti kadri tunavyoweza...Nafahamu wapo wanaokata miti kwa mahitaji mbalimbali ya kibinadamu lakini ni vyema kwa umoja wetu wote tukashiriki kupanda miti, anasema. Shirika la Kilimo na Chakula la Umoja wa Mataifa FAO katika tathmini yake ya misitu duniani ya mwaka 2015, linasema mwaka 1990 dunia ilikuwa na hekta milioni 4,128 za misitu lakini ilipofikia mwaka 2015 ilipungua mpaka hekta milioni 3,999.Tathimini hiyo inasema zipo sababu nyingi zinazohusishwa na suala hilo ikiwamo ongezeko la watu, upanuzi wa ardhi kwa ajili ya kilimo, matumizi ya kuni kama chanzo cha nishati pamoja na matumizi mengine ya ardhi yasiyozingatia faida endelevu. Hapa nchini, ripoti ya Taifa ya Ufuatiliaji na Tathimini ya Rasilimali za Misitu ya mwaka 2015 ilikadiria kwamba kiwango cha ukataji misitu kwa mwaka kilikuwa hekta 372,816. Mwaka 2018 makadirio na Kituo cha Kufuatilia Taarifa za Hewa Ukaa yalionesha kuwa kiwango cha ukataji miti kimeongezeka kufikia hekta 469,420 eneo ambalo inaelezwa kwamba takribani ni mara tatu ya ukubwa wa jiji la Dar es Salaam.Kutokana na tathmini hizo, wadau mbalimbali wanashauri elimu kuhusu utunzaji wa misitu na mazingira kwa ujumla itolewe kuanzia kwa watoto hadi watu wazima.Elimu ya misitu inaweza kuhamasisha watoto wadogo kujifunza kuhusu umuhimu wa misitu na hata kuja kusomea masuala ya misitu, anasema mdau wa mazingira, Fred Kafeero.Naibu Waziri wa Maliasili na Utalii, Costantine Kanyasu anahimiza watendaji wa TFS kushirikiana na mamlaka za serikali za mitaa, sekta binafsi na jamii katika kusimamia misitu. Akifungua kikao maalumu cha utendaji kilichokutanisha viongozi wa TFS kuanzia makao makuu hadi ngazi ya wilaya kilichofanyika mkoani Dodoma Oktoba mwaka huu, Kanyasu ushirikiano ni tija katika ulinzi wa misitu. Kanyasu anasema ni vizuri jitihada za uhifadhi zikatangulia na kuungwa mkono na wananchi wote ili viwanda vipate kushamiri.Na hii inamaanisha lazima kila mtu kwa nafasi yake atimize wajibu wake. Hapa kwenye misitu wote wenye dhamana wasimamie rasilimali misitu kwa weledi na umahiri wa hali ya juu, anasema.Mtendaji Mkuu wa TFS, Profesa Dos Santos Silayo inaunga mkono dhana ya ushirikiano na kuhimiza kila mtu kushiriki utunzaji wa misitu na wakati huo huo kujenga utamaduni wa kutembelea hifadhi ya misitu wabaini faida zake. Profesa Silayo anasema kila mtu ana wajibu wa kutunza misitu kwa kupanda miti na kutoikata hovyo.Serikali inavyolinda misitu Silayo anasema serikali nayo inafanya mengi katika kulinda misitu miongoni mwake ikiwa ni kubadilisha hadhi maeneo ya hifadhi kuimarisha uhifadhi, ulinzi sanjari na kuendeleza utalii.Katika kutekeleza azma hiyo, TFS imepandisha hadhi misitu ya hifadhi ya Mwambesi Tunduru; Pindiro Kilwa, Itulu Hills Sikonge, Magombera Kilombero na Kalambo Falls Kalambo kuwa misitu ya hifadhi ya mazingira asilia. Uamuzi huo unakwenda sanjari na uboreshaji wa miundombinu ya utalii ikolojia hususani kwa kujenga ofisi na vituo vya ulinzi katika hifadhi za mazingira asilia za Chome, Magamba, Mlima Rungwe, Mkingu, Minziro, na Uzungwa Scarp.Zimejengwa pia barabara zenye urefu wa kilometa 89.6 na njia za kutembea watalii zenye urefu wa kilometa 102.6 hadi kwenye misitu hiyo. Imejengwa ngazi yenye meta 183 kuelekea kwenye maporomoko ya Kalambo.Pia kambi 11 za kupumzikia wageni zimesafishwa katika misitu saba ya hifadhi za asilia za Mlima Hanang, Mlima Rungwe, Udzungwa, Uluguru, Kimboza, Rondo na Kilombero. Mashamba ya miti Anabainisha kuwa jumla ya hekta 9,292 zimepandwa miti katika mashamba mapya ya miti ya Wino Songea, Iyondo Msimwa Ileje, Biharamulo Chato, Mpepo Mbinga, Buhigwe Kigoma na MtibwaPagale Mvomero.Shamba jipya kwa ajili ya uzalishaji wa gundi inayotokana na miti ya migunga lenye ukubwa wa hekta 50,000 limeanzishwa katika Wilaya ya Iramba Singida.Ili kukuza viwanda vya ndani na kuhakikisha upatikanaji wa ajira, serikali imezuia usafirishaji nje ya nchi wa nguzo za miti ya aina yoyote ile isipokuwa zile zitokanazo na miti ya mkaratusi na miwato na ziwe zimeongezwa ubora, anasema.Profesa Silayo anasema sambamba na nguzo, serikali pia imezuia usafirishaji wa magogo ya aina yoyote nje ya nchi. Utaratibu huu unakwenda sambamba na azma ya Serikali ya awamu ya Tano ya kujenga uchumi wa viwanda.Magogo yote lazima yapasuliwe kwenye viwanda vilivyopo nchini. Yeyote anayehitaji kutumia magogo ya Tanzania lazima awekeze viwanda nchini kwenye maeneo yenye malighafi hiyo.Utatuzi wa Migogoro Serikali imeridhia hifadhi za misitu saba yenye ukubwa wa ekari 46,715 iliyoharibika na kupoteza sifa, itolewe kwa wanachi kwa ajili ya shughuli za makazi, kilimo na mifugo kuwaondolea kero za uhaba wa ardhi.Hatua hiyo ilikuja baada ya agizo la Rais John Magufuli alilotoa Januari 15 mwaka huu kwa mawaziri wa kisekta akitaka wawasilishe mapendekezo ya ufumbuzi wa migogoro ya matumizi ya ardhi katika maeneo wanayosimamia.Hivyo hifadhi za misitu 14 zimemegwa kwa ajili ya kilimo na mifugo wakati wakala ukiendelea kutatua migogoro kwa kushirikiana na wizara nyingine na wananchi wa maeneo yenye migogoro. Wakala umeendelea kuimarisha mipaka ya misitu ya hifadhi kupunguza migogoro kati ya wananchi na hifadhi za misitu.Katika mwaka 20182019, mipaka ya misitu 212 yenye urefu wa kilometa 1,989 ilisafishwa, maboya 2,507 na mabango 473 yaliwekwa. Kuhusu utatuzi wa migogoro ya mipaka baina ya vijiji na hifadhi, serikali imeandaa mipango ya matumizi bora ya ardhi katika vijiji 60 kwenye kanda za Kusini, Nyanda za Juu Kusini, Kaskazini, Kati na Magharibi.  <topic>: KITAIFA 